การจ้างงานภาคเอกชนสหรัฐฯ อ่อนแอกว่าคาด ขณะที่ประธานเฟดหลายสาขาสนับสนุนการทำ Tapering ในปีนี้ จับตาดูการจ้างงานนอกภาคเกษตรศุกร์นี้/กนง. คงดอกเบี้ยตามคาด ปรับลด GDP ไทยลงเหลือ 0.7%/ SET แกว่งกรอบ 1,540-1,550จุด แนะนำ MEGA
5 สิงหาคม 2564

ปัจจัยต่างประเทศ เมื่อคืนที่ผ่านมาสหรัฐรายงานตัวเลข ADP employment change หรือการวัดการเปลี่ยนแปลงรายเดือนเพื่อทราบถึงการจ้างงานภาคเอกชนที่ไม่ใช่เกษตรกรรมและภาครัฐ (ครอบคลุมการจ้างงานประมาณ 26ล้านคน) ซึ่งออกมาต่ำกว่าคาดอย่างมากที่ 330,000อัตรา (Bloomberg คาด 690,000)  ซึ่งถือเป็นการรายงานตัวเลขที่ต่ำที่สุดนับตั้งแต่เดือนก.พ. ที่ผ่านมา (เดือนมิ.ย. รายงานที่ 680,000อัตรา) โดยภาคการจ้างงานผลิตและก่อสร้างเป็นตัวฉุด ล่าสุดอัตราผลตอบแทนพันธบัตรรัฐบาล 10ปี ปรับตัวลงแตะระดับ 1.13% ในระหว่างชั่วโมงการซื้อขาย ก่อนท้ายดีดตัวขึ้นในระดับ 1.19% ภายหลังเริ่มมีประธานเฟดและรองประธานในแต่ละสาขาเริ่มออกมาให้ความเห็นสนับสนุนให้เฟดเริ่มส่งสัญญาณลดสภาพคล่องในปีนี้ นำโดย Clarida ซึ่งระบุว่าเห็นด้วยกับการขึ้นดอกเบี้ยครั้งแรกใน 4Q22 โดยให้ความเห็นว่าแรงงาน 6.8ล้านรายที่ยังต่ำกว่าระดับก่อนเกิดวิกฤตจะกลับเข้าสู่ระบบในปีหน้า ในขณะที่เงินเฟ้อคาดว่าจะค่อยๆปรับลง แต่คาดว่าจะสูงกว่าเป้า 2% อยู่ดี  ในขณะที่ Kaplan (Dallas) และ Bullard (St.Louis) ต่างออกมาให้ความเห็นในลักษณะคล้ายกัน โดยหากนำทั้ง 2ประเด็นมาผสมกัน สะท้อนผ่าน Fed Fund Future พบว่าโอกาสการปรับขึ้นอัตราดอกเบี้ยใน 4Q22 ยังอยู่ต่ำกว่า 50% อย่างไรก็ตามคาดว่าในปี 2023 จะปรับดอกเบี้ยขึ้น 3 ครั้ง (จาก Dotplot ที่ 2ครั้ง) ล่าสุดนอกเหนือจาก BY ที่ปรับตัวขึ้น ค่าเงินดอลลาร์กลับมาแข็งค่าเช่นกันที่ 92.3 จนทำให้ค่าเงินบาททะลุ 33.14 สำหรับเรื่องภาคการจ้างงาน เราแนะนักลงทุนติดตามตัวเลข Nonfarm payroll ที่จะประกาศในคืนวันศุกร์ซึ่งจะให้ภาพการจ้างงานที่ครอบคลุมมากกว่าเพียงภาคเอกชนอย่างเดียว เบื้องต้นตลาดคาดว่าจะเพิ่มขึ้น 870,000อัตรา เทียบกับเดือนก่อนหน้าที่ 850,000อัตรา ในขณะที่คาดว่าอัตราการว่างงานจะลดลงเหลือ 5.7% ในเดือนที่ผ่านมา
ปัจจัยในประเทศ คณะกรรมการนโยบายการเงิน (กนง.) มีมติ4 ต่อ 2 เสียงให้คงดอกเบี้ยนโยบายที่ 0.50% เนื่องจากมองว่ามาตรการทางการเงินอื่นมีประสิทธิผลมากกว่า ทั้งนี้ห้องค้ากสิกรไทยประเมินว่าดอกเบี้ยจะคงระดับนี้ต่อไปอีกยาวนานโดยจะยังให้น้ำหนักกับการเร่งกระจายสภาพคล่องที่ยังคงอยู่ในระดับสูงไปสู่ภาคส่วนที่มีความต้องการเพิ่มขึ้นมากกว่า นอกจากนี้ ธปท. ได้ลดคาดการณ์ GDP มาอยู่ที่ 0.7% ปี 2021 และ 3.7% ในปี 2022 จากประมาณการเดิม ณ เดือนมิถุนายนที่ 1.8% และ 3.9% ตามลำดับจากการระบาดของไวรัสระลอกใหม่ โดยประเมินว่าในกรณีฐานจะมีนักท่องเที่ยวต่างชาติเข้าไทยเพียง 1.5 แสนคน จากเดิมที่คาด 7 แสนคน ส่วนทางด้านเงินบาท กนง. ประเมินว่าเงินบาทอ่อนค่ามากกว่าเงินสกุลในภูมิภาคเนื่องจากปัจจัยภายในประเทศ โดยจะติดตามสถานการณ์อย่างใกล้ชิดและส่งเสริมการสร้างระบบนิเวศของตลาดอัตราแลกเปลี่ยนต่อเนื่อง เราประเมินว่าเงินบาทจะยังคงอยู่ในฝั่งอ่อนค่าต่อเนื่อง และจะเริ่มกลับมาแข็งค่าขึ้นเมื่อสถานการณ์การแพร่ระบาดภายในประเทศผ่อนคลายลง ซึ่งจะส่งผลบวกต่อกลุ่มหุ้นส่งออก นอกจากนี้หลังการประชุมกนง. อัตราผลตอบแทนพันธบัตรรัฐบาลไทยอายุ 10 ปีปรับตัวลงต่อมาสู่ระดับ 1.5% ซึ่งจะส่งผลต่อ sentiment เชิงบวกต่อหุ้นกลุ่มโรงไฟฟ้าและกลุ่ม Finance ในระยะสั้น
มุมมองตลาดหุ้น/ กลยุทธ์การลงทุน วันนี้คาด SET แกว่งในกรอบ 1,540-1,550จุด แนะนำ MEGA
1) MEGA (ราคาพื้นฐาน 47.00 บาท) คาดกำไร 2Q21 จะเติบโตขึ้นทั้ง +22%YoY และ +11%QoQ จากความต้องการแข็งแกร่งจากแบรนด์ผลิตภัณฑ์และการเติบโตที่มั่นคงในธุรกิจจัดจำหน่าย ขณะที่ความกังวลด้านสุขภาพช่วยกระตุ้นยอดขายของ MEGA ท่ามกลางความไม่สงบในเมียนมาและสถาณการณ์โควิด
รายงานตัวเลขเศรษฐกิจ 
วันพฤหัสฯ ติดตาม ตัวเลขอัตราเงินเฟ้อทั่วไปและอัตราเงินเฟ้อพื้นฐานของไทยเดือน ก.ค. คาด +1.3% YoY และ +0.5% YoY ตามลำดับ ตัวเลขดัชนีความเชื่อมั่นผู้บริโภคของไทยเดือน ก.ค. การประชุมธนาคารกลางอังกฤษคาดคงอัตราดอกเบี้ยนโยบายที่ 0.1% ตัวเลขการขอรับสวัสดิการว่างงานของสหรัฐฯรายสัปดาห์คาด 3.70 แสนคน (-7.5% WoW)
วันศุกร์ ติดตาม ตัวเลขการจ้างงานนอกภาคเกษตรของสหรัฐฯ เดือน ก.ค. คาด 9 แสนตำแหน่ง (+5.9% MoM) อัตราการว่างงานของสหรัฐฯ เดือน ก.ค. คาด 5.8% จากเดือนก่อนที่ 5.9% ขณะที่ตัวเลขค่าจ้างรายชั่วโมงเดือน ก.ค. คาด +0.3% MoM และ +3.6% YoY